**Eu nu vorbesc de Dumnezeul de-azi**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Eu nu vorbesc de Dumnezeul de-azi -

Au fost așa de mulți. Vorbesc de unul

Care de mult nu e - și poate că

Nici nu a fost v[re]odată - dar a putut fi;

De-a putut fi - a fost. Căci toți au fost

Un gând - niciunu-aievea. Dacă cânt

Pe baiadera unuia trecut

Nimeni nu poate-a mi-o ținea rău,

De-i înțelept. De nu-i - mi-o ție. Numai

Nu-mi pasă nici atunci de el. Și, cine

Va vrea, găsi-va-n acest cânt-un adevăr -

Însă înțelepciunea - și aceasta

E tot ce putem da noi, oamenii,

Căci adevărul - nu știm dacă-l știm.

Astfel c-ai putea zice: Fiecare

Timp are pe-al său - Cine [să] știe

De-acel Dumnezeu care pe sânul

Iubitei lui uita de lumea -

Nu era tocmai, prin uitarea lui,

Mai bun decât acel de azi, căruia

Îi pas-așa de mult de lumea noastră

Încât ni vine greu de-a lui amar

Și de prorocii ce-i propag gândirea

Și ordinea?

[1872-1873]